CELEX: 22008D0083
Language: lv
Date: 2007-12-20 00:00:00
Title: 2008/83/EK: ĀKK un EK Ministru padomes Lēmums Nr. 4/2007 ( 2007. gada 20. decembris ), ar ko groza ĀKK un EK Partnerattiecību nolīguma 3. protokolu par Dienvidāfrikas statusu

30.1.2008   
            
            
               LV
            
            
               Eiropas Savienības Oficiālais Vēstnesis
            
            
               L 25/11
            
         ĀKK UN EK MINISTRU PADOMES LĒMUMS Nr. 4/2007
   (2007. gada 20. decembris),
   ar ko groza ĀKK un EK Partnerattiecību nolīguma 3. protokolu par Dienvidāfrikas statusu
   (2008/83/EK)
   ĀKK UN EK MINISTRU PADOME,
   ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem (“ĀKK”), no vienas puses, un Eiropas Kopienu un tās dalībvalstīm, no otras puses, kas parakstīts Kotonū (Benina) 2000. gada 23. jūnijā (1) un pārskatīts ar nolīgumu (2), ar kuru groza minēto ĀKK un EK Partnerattiecību nolīgumu, kurš parakstīts Luksemburgā 2005. gada 25. jūnijā, un jo īpaši tā 3. protokolu par Dienvidāfrikas statusu,
   tā kā:
   
               (1)
            
            
               ĀKK un EK Partnerattiecību nolīguma 3. protokola 5. pantā ir noteikts, ka nolīguma noteikumi par ekonomisko un tirdzniecisko sadarbību neattiecas uz Dienvidāfriku.
            
         
               (2)
            
            
               Pie Dienvidāfrikas Attīstības kopienas (SADC) piederīgā ĀKK valstu grupa 2006. gada 7. martā, apspriežot ar Eiropas Kopienu Ekonomikas partnerattiecību nolīgumu (EPN), ir lūgusi, lai Dienvidāfrika šajās sarunās tiktu iekļauta kā pilntiesīga locekle, un Ministru padome, ievērojot zināmus nosacījumus, 2007. gada 12. februārī ir piekritusi šim lūgumam.
            
         
               (3)
            
            
               EPN sarunas balstās uz ĀKK un EK Partnerattiecību nolīguma noteikumiem par ekonomisko un tirdzniecisko sadarbību, jo īpaši uz tā 36. un 37. pantu.
            
         
               (4)
            
            
               Juridiskās skaidrības labad ir jāgroza 3. protokols, lai ņemtu vērā Dienvidāfrikas pilnīgu iekļaušanu EPN sarunās un tās iespējamo pievienošanos EPN.
            
         
               (5)
            
            
               Saskaņā ar tā 7. pantu 3. protokolu var pārskatīt ar Ministru padomes lēmumu,
            
         IR NOLĒMUSI ŠĀDI.
   1. pants
   ĀKK un EK Partnerattiecību nolīguma 3. protokola 5. pantam pievieno šādu punktu:
   
      “3.   Šis protokols neliedz Dienvidāfrikai vest pārrunas un parakstīt kādu no Ekonomikas partnerattiecību nolīgumiem (EPN), kas paredzēti šā nolīguma 3. daļas II sadaļā, ja pārējās EPN līgumslēdzējas puses tam piekrīt.”
   
   2. pants
   Šis lēmums stājas spēkā tā pieņemšanas dienā.
   
      Briselē, 2007. gada 20. decembrī
      
         
            ĀKK un EK Ministru padomes vārdā — ĀKK un EK Vēstnieku komitejas priekšsēdētājs
         
         Álvaro MENDONÇA E MOURA
         
      
   
   
      (1)  OV L 317, 15.12.2000., 3. lpp.
   
      (2)  OV L 209, 11.8.2005., 27. lpp. Nolīgumu piemēro provizoriski saskaņā ar Lēmumu Nr. 5/2005 (OV L 287, 28.10.2005., 1. lpp.).